Vekselis

Vekselis – vertybinis popierius, kuriuo jį išrašęs asmuo be sąlygų įsipareigoja tiesiogiai ar netiesiogiai sumokėti tam tikrą pinigų sumą vekselyje nurodytam asmeniui pats arba įsako tai padaryti kitam.

Vekselis, kaip vienas populiariausių finansinių instrumentų, dažnai naudojamas kaip priemonė trumpalaikiam finansavimui gauti, taip pat kaip priemonė esamam įsipareigojimui užtikrinti.

Vekselių rūšys 
 Prekybiniai ir finansiniai vekseliai
 Prekybiniais vekseliais yra įforminamas prekybinis kreditas, kurį tiekėjas suteikia pirkėjui;
 Finansiniais vekseliais yra įforminama suteikiama paskola.

 Terminuotieji ir neterminuotieji vekseliai
 Terminuotieji vekseliai apmokami konkrečią juose nurodytą datą;
 Neterminuotųjų vekselių mokėjimo terminas gali būti tam tikras periodas. Vekselis gali būti apmokamas tada, kai pateikiamas arba mokėjimo terminas gali būti nenurodytas.

Formos 

Vekselis gali būti įsakomasis arba paprastasis.

Įsakomasis vekselis – vekselis, kurio gavėjas įsako kitam asmeniui, kad šis vekselyje įrašytą sumą sumokėtų jame nurodytam asmeniui. Įsakomajame vekselyje turi būti:
 žodžiai „įsakomasis vekselis“ tekste, ta kalba kuria vekselis išrašytas;
 besąlygis įsakymas sumokėti įrašytą sumą;
 turinčio sumokėti asmens (mokėtojo) pavadinimas ar vardas pavardė;
 mokėjimo terminas;
 mokėjimo vieta;
 pavadinimas ar asmens vardas pavardė, kuriam ar kurio įsakymu, turi būti sumokėta;
 išrašymo vieta ir data;
 išrašančio vekselį asmens (vekselio davėjo) parašas.
Dokumentas, kuriame nėra nors vieno iš išvardytojo rekvizito, neturi vekselio galios. Išskyrus tam tikrus atvejus. Įsakomieji vekseliai dažniausiai naudojami tarptautinėje prekyboje.

Paprastasis vekselis – vekselis, kurio davėjas be sąlygų įsipareigoja vekselio turėtojui sumokėti vekselyje įrašytą sumą. Paprastajame vekselyje turi būti:
 žodžiai „paprastasis vekselis“ tekste, ta kalba kuria vekselis išrašytas;
 besąlygis įsipareigojimas sumokėti nurodytą sumą;
 mokėjimo terminas;
 mokėjimo vieta;
 pavadinimas ar asmens vardas pavardė, kuriam ar kurio įsakymu, turi būti sumokėta;
 išrašymo vieta ir data;
 išrašančiojo paprastąjį vekselį asmens parašas
Dokumentas kuriame nėra nors vieno iš išvardytojo rekvizito neturi vekselio galios. Išskyrus tam tikrus atvejus.

Vekselių ypatumai 
Jeigu vekselio gavėjas nepasitiki mokėtojo finansinėmis galimybėmis, jis gali vekselio gavėjo reikalauti papildomų garantijų. Tokia garantija gali būti vekselio gavėjo požiūriu patikimos įmonės ar banko laidavimas, jis įrašomas kitoje vekselio blanko pusėje ir vadinamas avaliu. Laidavimas suteikiamas žodžiu „laiduoju“ ir pasirašomas asmens, prisiėmusio vekselinį pavedimą sau. Laidavęs vekselį asmuo ir tas, už kurį jis laidavo, atsako solidariai, bet gali apriboti įsipareigojimą sumos dalimi ar kitaip.

Dar vienas svarbus vekselio apyvartos bruožas, tai vekselio gavėjo teisė be jokių apribojimų jį parduoti (indosuoti) kitam ūkio subjektui. Vekseliai gali būti parduodami vieno savininko kitam indosamento būdu. Indosamentu perduodamos visos teisės pagal vekselį naujam savininkui, kuris gali jį perduoti kitam asmeniui darydamas naują indosamentą. Vekselio indosamentų skaičius neribojamas.
 
Įsakomasis vekselis LTR vekselio įstatymo nustatytu laiku gali būti pateiktas mokėtojui akceptuoti, t. y. priimti vekselį apmokėti jo gyvenamojoje vietoje. Akceptas – tai įrašas vekselyje patvirtinantis, kad padaręs įrašą asmuo sutinka vekselį apmokėti laiku. Mokėtojas akceptuodamas įsakomąjį vekselį, gali įrašyti vekselio sumos dalį kurią jis sutinka sumokėti. Akceptavimas populiarus užsienio prekyboje.

Vekselių diskontavimo privalumai:
 Privalumai pirkėjui:
 palankios atsiskaitymo sąlygos, t. y. atidėtas mokėjimas;
 galimybė gauti ilgalaikį finansavimą.
 Privalumai pardavėjui:
 už pateiktas prekes atsiskaitoma iš karto, nors pirkėjams suteikiamos atidėto mokėjimo sąlygos, taip pat atsiranda galimybė išplėsti prekybos apimtis;
 pagerėja įmonės finansiniai rodikliai, t. y., mažėja pirkėjų skola;
 galimybė suteikti ilgalaikį finansavimą;
 sumažėja skolų administravimo išlaidos;
 teisinis privalumas – „stipriai“ įformintas pirkėjo įpareigojimas atsiskaityti.

Šaltiniai

Nuorodos 
 Vekselis, vekselio forma ir reikalavimai vekseliui
 Skolų grąžinimo užtikrinimas vekseliais

Vertybiniai popieriai